khistorydata/jeongjo-sjw-relations huggingface dataset:
정조 21년 · 목
吏曹啓言故判府事尹塾議諡事命下矣奉常正鄭來百家在城外云改差其代今日政擬入敎以使之先駁議後謝恩○以徐邁修爲大司憲柳焵爲大司諫尹悌東爲執義悌東趙德潤李貞運陞品也沈象奎爲掌令陞品也李羲甲爲正言金熙釆爲奉常正
정조 21년 · 목
以洪義榮李鼎揆爲承旨
정조 21년 · 강
贈故右議政尹蓍東諡文翼判府事尹塾諡忠肅
정조 21년 · 목
蓍東諡望文翼勤學好問曰文思憲深遠曰翼文獻勤學好問曰文嚮忠內德曰獻文簡勤學好問曰文正直無邪曰簡塾諡望忠正慮國忘家曰忠以正服之曰正忠獻慮國忘家曰忠嚮忠內德曰獻忠肅慮國忘家曰忠剛德克就曰肅
정조 21년 · 강
飭政院吏隸擧行稽忽之習
정조 21년 · 목
因玉堂牌去來遲滯命兵曹拿入政院行首書吏行首使令發問目取招該曹以政院行首書吏金碩潤行首使令金秀哲遲晚納招啓敎以更或如前過齋後當嚴棍定配各別嚴飭
정조 21년 · 강
遞掌令沈象奎正言李羲甲
정조 21년 · 목
敎曰御定册子校役事體自別諸文臣中時帶臺職人竝許遞仍令該曹口傳付軍職使之入來校準事分付
정조 21년 · 강
命宣武祠丁丑年所改立楊經理去思碑陰記卽速斲去
정조 21년 · 목
承旨申耆啓言向日承命奉審宣武祠碑閣則丁丑年所改立楊經理去思碑陰記卽賊禧之所撰也禧賊何等劇逆而官銜姓名尙在於石面者已極驚憤況且舊碑陰記是甲申年御製文字而尊奉於此閣則凶賊所撰決不當一日仍置於其傍令該曹卽速斲去恐合事體矣從之
정조 21년 · 강
遞司諫韓光植以崔烜爲司諫金驥燦鄭彥仁爲正言李益洙爲掌令竝前望也
정조 21년 · 강
遞吏曹參判徐龍補仍命奉常正金熙采仍任館職前正金晦彬仍任
정조 21년 · 목
敎曰職務相妨吏曹參判徐龍輔許遞令該曹口傳付軍職使之專意編校郞廳亦難付之生手昨政新除本寺正仍任館職前正金晦彬仍任而與久任郞同爲擧行事分付
정조 21년 · 강
以李敬一爲吏曹參判李顯默尹序東爲副校理李貞運爲修撰李翊模李魯春爲副修撰竝前望也
정조 21년 · 강
推吏曹判書李秉鼎仍命佐郞李明孚拿處
정조 21년 · 목
政院啓言政望懸註固當審愼而持正前望中李敬心被謫蒙放已過周歲而尙以定配懸錄事體未安不能檢飭之當該堂上推考郞廳所當重勘何以爲之允之敎以郞廳拿處
정조 21년 · 강
命故奉朝賀具允明家弔祭等事按例擧行祀孫待闋服復職調用
정조 21년 · 목
禮曹以奉朝賀具允明卒逝啓敎曰勳戚舊家朝家之視之自別況綾恩之年位才猷亦所優禮而稱詡者今聞其長逝嗟惜甚矣卒奉朝賀具允明家弔祭等事按例擧行而其家祀孫豈可無從宦乎待闋服卽爲復職調用以示朝家記念勳舊家之意
정조 21년 · 강
命嶺南還穀量宜加分後登聞
정조 21년 · 목
備邊司啓言卽見慶尙監司李亨元狀啓則以爲當此農節民間種糧專辜於還穀而以其應分之數萬無排繼之勢每當分還仰請加分便成規例特許量宜加分事請令廟堂稟旨分付矣昨年穡事登稔還穀加分不必視同規例而民多穀少之邑不可無闊狹請令參酌加分後據實數登聞允之
정조 21년 · 강
兵曹以太廟動駕時軍兵磨鍊啓稟
정조 21년 · 목
該曹以來四月初八日駕詣太廟時隨駕及留陣軍兵取稟敎以訓局隨駕御營留陣而禁軍則五番磨鍊留營則置之
정조 21년 · 강
右議政李秉模三疏乞免賜批
정조 21년 · 목
疏略曰臣欲披瀝申籲則辭竭意罄反歸修飾之科欲冒昧出膺則脚重步澁恐有顚仆之慮憂愧迷悶心神靡定第伏念太廟親享隔以旬餘大庭誓戒期在不遠臣雖無似齋戒薫沐亦可以備駿奔之列而情病所拘將未免闕禮倘於齊明盛服大糦是承之日緣一賤臣陪扈之班聯虧缺亞終之享官苟簡則臣雖萬被威罰固不足道而其於國家大體所損輕重爲如何哉伏乞聖明亟賜鐫免仍令攸司議其累瀆之罪批以大享獻官當有時任大臣卿如可强强卽肅命仍參三明夜誓班仍命遣史官傳諭○假注書許栮書啓以爲臣敬奉聖批傳諭于右議政李秉模則以爲臣方俟累瀆之罪反紆宣批之禮感祝之餘繼以隕越臣非昧不竢駕屨之義而未論其他卽其病狀無以自力於文階之前俯仰悚蹙不知攸措云敎以明日更當敦諭矣
정조 21년 · 강
遞內閣直提學李晚秀重推史記英選校準諸文臣
정조 21년 · 목
敎曰賢士大夫未易見寓意於方册間朝暮遇近於永晷以此消遣自以爲猶優於宦官宮妾則不以賢士見待縱甚忸怩宜感宦妾不欲接之苦心文字之勞務盡其誠卽臣分人情之所固然而其奈俗習之沈痼不啻今猶古何大抵最無頉者文字之役也無關於模稜無妨於辛甘而亦以已所獨勞恐被指目敢生逡巡之計凡有擧行拖泥塗粉之不足甚至御定册子體貌何如而昨日擧行可謂不可使聞於他人直提學李晚秀遞其職俾省其侈銜仍令專意於編校之事思所以一分贖前愆之方雖以諸文臣言之承命校閱於御定之書在渠輩何等榮耀則不識道理惟懷占便欠敬不謹之罪固非一端昨日入來諸文臣姑先從重推考
정조 21년 · 강
命龍珠寺準年僧徒帖加
정조 21년 · 목
水原留守趙心泰狀啓以爲準年僧徒詳細採問則龍珠寺僧嘉善月信舊園所造泡寺居生及本寺移接年數已準十五年本寺僧嘉善道潛懋絢僧德含等還等營建之時首尾效力而獨漏於前後酬勞之典敎以帖加一體成給今日內下送
정조 21년 · 강
放時囚李勉兢李肇源
정조 21년 · 목
敎曰飭已施何必捧供時囚罪人李勉兢李肇源放
정조 21년 · 목
雩祀壇祭在再明也
정조 21년 · 강
御春塘臺頒壯勇營大比較賞格
정조 21년 · 목
大比較行於二十四日至是親臨頒賞賞典竝見二十四日
정조 21년 · 강
諭右議政李秉模明朝簉朝
정조 21년 · 목
敎曰鼎席之備不可一日遲況卿之所愼聞旣向可所叨卽亦重卜而三疏之後至今却顧者處義豈非過當之甚乎明日雖値齋日欲行賓對卿須待朝簉朝事遣史官傳諭于右議政○假注書許栮書啓以爲臣敬奉聖諭傳諭于右議政李秉模則以爲臣於昨日伏奉聖批後猶不敢爲蠢動之計者不但萬無堪承之望實緣病狀未獲快可恐添失儀之罪也卽又儼辱史官致勤恩敎惶隕之極不知所以爲對到此一味蹙伏有若更要恩禮則尤非分義之所敢出謹當冒昧强策待朝趨造悉暴衷懇於前席云
정조 21년 · 강
遞副校理李顯默尹序東修撰申大尹副修撰李魯春以安策李基讓朴鍾淳李晴代之竝前望也
정조 21년 · 목
顯默等未肅拜大尹在外也
정조 21년 · 강
以明禮門西邊宮墻椽瓦之不卽修改推兵曹判書權▣
정조 21년 · 목
兵曹啓言卽接西所衛將鄭湋牒報則明禮門西邊新築宮墻內面椽木二箇腐傷蓋板及瓦子一間許缺落云請令紫門監急速修改該軍門晝察夜巡允之敎以此與頹垣有異則不卽修改者罪在卿曹前此嚴飭定式之意果安在哉卿則推考更考受敎草記
정조 21년 · 강
壯勇外營將官將校大比較施賞有差
정조 21년 · 목
壯勇營啓言觀此外使趙心泰外營將官將校馬步軍兵等大比較啓本則以爲將官將校柳葉箭三中四分騎蒭三中以上人竝令內營稟處矣將校騎蒭三中右列親軍衛閑良金成奎依內營節目直赴會試守堞軍官出身安思允別軍官出身金鼎秀半熟馬帖各一隻賜給而將官柳葉箭三中四分別左司後哨哨官出身具允昇騎蒭三中右司後哨哨官出身金鎭豊則合施賞格臨時稟旨事載在節目中請上裁從之敎以柳葉箭三中四分哨官出身具允昇騎蒭三中哨官出身金鎭豊熟馬帖各一隻賜給
정조 21년 · 목
敎曰國忌齋日之次對雖有例而更思明日雩祀壇受香相値待承宣陪進位版至壇所復命後引見則必致差晚次對再明日來會事傳諭于左右相
정조 21년 · 강
遣承旨詣皇壇奉審摘奸仍命壇享香祝由明禮門陪進事令春曹載之壇儀
정조 21년 · 목
春享在明也○敎曰禮房承旨詣皇壇奉審摘奸以來今日當爲望位禮而雨勢不霽百官霑服有非肅敬之道未能躬至享所行禮省視祭物牲品實有不祭之歎祭時當更遣承宣檢飭駿奔亦當出齋以待享事之告成預以此意面飭獻官諸執事與昨年春享時無或有差受香一節有不可不釐正者事關壇享勿出朝紙況陪進香祝之作路不但迂廻亦甚窄狹明禮門正門夾門卽爲壇享而設捨此門更出敦化門必是未遑之儀文此後由明禮門陪進事該房知悉亦令禮曹載之壇儀
정조 21년 · 강
命寒食享官依近例以武臣通融塡差仍命卿宰侍從罷散人敍用
정조 21년 · 목
承旨李益運啓言寒食祭享當前而聞吏曹言則享官極爲苟簡無以分排云依近例各軍門把總哨官都總府郞廳武兼宣傳官通融塡差恐合事宜從之敎以卿宰侍從堂上堂下罷削人員敍用仍令該曹口傳付軍職
정조 21년 · 강
遞承旨金祖淳以金達淳代之前望也
정조 21년 · 강
遞吏曹參判徐龍輔參議韓晩裕以徐邁修李勉兢代之竝前望也
정조 21년 · 목
敎曰吏曹差祭參議與太常進去參判許遞前望單子入之待下批牌招參政
정조 21년 · 강
有政吏曹判書李秉鼎參判徐邁修參議李勉兢進
정조 21년 · 목
以洪明浩爲承旨韓用鐸爲應敎
정조 21년 · 강
以李鼎運爲咸鏡監司備薦也
정조 21년 · 강
命以徐有鍊差送守令
정조 21년 · 목
因兵曹巡將望單子敎以近於巡將望年過六十人或有劃下勿令更擬之時矣至徐有錬名始問之窘乏之外聞以篤老侍下不能資給云旣聞之後何可仍置乎令該曹準瓜守令或在京求遞守令中草記作窠今日政差送
정조 21년 · 강
安春君烿疏陳病狀乞免先蠶壇享官賜例批
정조 21년 · 강
推大司諫尹東晚司諫李魯春
정조 21년 · 강
命日次儒生殿講望後更稟
정조 21년 · 강
命秋曹罪人沈翬鎭更加嚴刑取服李羲祚遠地定配
정조 21년 · 목
該曹啓言罪人沈翬鎭李羲祚等以捕將擧條內罪目箇箇嚴訊反覆究問則翬鎭則一直發明請加刑取服羲祚則旣已自服請遠地定配敎以判堂旣承筵敎依下敎施行
정조 21년 · 강
遣承旨詣太常陪奉雩祀壇神位版奉詣壇所奉審摘奸飭諸執事澡濯之節仍諭以夜當出齋便殿以待禮成
정조 21년 · 목
敎曰禮房承旨傳香後與獻官偕詣太常神位版奉詣壇所仍爲奉審摘奸以來龍見而雩所以求膏雨我朝最重祀典而尤致意於務農祝豐之事雩壇享儀之修明亦自先朝始其在述事之道豈敢一毫放心且況時雨若然後有秋可望今夜當出齋便殿以待禮成還奉神位版令獻官諸執事虔誠將事澡濯之節承宣各別面飭
정조 21년 · 목
予謂在學曰安養募民入居之道誠爲急務果何以爲之在學曰募入之道無他好策聞居民輩以爲安養場巿若於軍浦場前一日先設則民有聊賴募入之道云矣予曰若前一日先設場巿則軍浦民情或不爲難耶在學曰軍浦之民則似或不願而利害旣不大段姑以試可之意從安養民所願爲之恐好矣予曰從便爲之也在學曰安養坪有忠勳府廢洑頃日孝昌墓墓官以墓屬輩出力更築之意報於臣營故知委本官使之看審形便則本官以大爲民弊不可復築之意論報而更遣營裨詳審以來則其間洑役已畢有難徑撤姑爲許耕以觀來頭似好矣予曰若有民弊何可許之卿其更加探察可禁則禁之而後日登對時詳奏也
정조 21년 · 강
命朔寧還穀中稷一萬石從民願發賣以其價錢分排移送於各邑待秋成以租代捧龍仁常賑牟三千石亦令待秋成以租代捧
정조 21년 · 목
京畿監司李在學啓言朔寧民戶不過二千餘戶而還穀爲三萬餘石一戶所受殆爲數十石故大爲民弊臣於巡路聞衆民齊訴之言則以爲還穀中稷一萬石分給後以發賣之例代納價錢移送各邑換貿他穀則庶爲目下捄弊之道云民願旣如此則不可不爲之變通本邑所在營賑稷一萬石趁今發賣而價錢從民願收捧後分排移送於各邑待秋成以租代捧恐合事宜且龍仁縣令所報以爲本邑牟還多至五千餘石每當分還民不願受年年生耗反爲病民之端今年分給後以租換色實合民情云牟還之多旣爲民弊依所報常賑牟三千石待秋成以租代捧誠爲便好兩邑民情如此故敢達從之
정조 21년 · 강
命畿營所貸賑廳錢一萬兩還報之限更退二年俾補列邑公廨改建戎器修補之費
정조 21년 · 목
京畿監司李在學啓言臣於到營之後聞諸守令之言則各邑之公廨改建戎器修補等事多有不可不卽速經紀者而本邑事力旣皆殘薄當自臣營爲之助成而營付錢穀亦無從他變通之策取考謄錄則乙卯道臣徐龍輔以丙午賑廳貸來錢一萬兩限滿後更限十年仍貸事筵稟蒙允矣今於此限之外又以二年退限則當自臣營計其利條先爲推移從便區劃目下拮據之道無出於此矣從之
정조 21년 · 강
命畿甸諸邑軍器令總戎廳及南漢量宜分給
정조 21년 · 목
京畿監司李在學啓言畿邑戎器皆不成樣或初無名色或多有破傷雖難倉卒盡改亦當次第修補而始興果川以輦路初邑軍器之零星渝破尤有甚焉故臣與該倅相議經紀而果川元無環刀名色旣無多數新備之勢又無他邑推移之道本邑軍兵旣是總廳所管則自本廳分給軍器事例當然且非但此二邑畿內諸邑之軍兵皆屬於守總兩營軍器之不可不備者自兩營量宜分給恐不可已請以此知委於守總兩營從之
정조 21년 · 강
命南撥五站中新村站安養站之間更設一站撥舍營建將卒料布以畿營所在撥錢利條出用馬匹自司僕寺分給
정조 21년 · 목
京畿監司李在學啓言南撥五站中新村站以道里之距前站稍遠撥馬每有致傷改立之患不可不加設一站而撥舍營建之道將卒給料之需亦不必別爲拮據營中所在撥錢之一年利條每有剩餘以此排比則足爲一站加設之資趁卽經紀恐合事宜而馬匹則自司僕寺依前分給事旣承筵敎請以此知委該寺從之
정조 21년 · 강
命楊州捕校依南陽等邑例給料
정조 21년 · 목
京畿監司李在學啓言楊州以近京大邑戢盜之政尤當加意而捕校擧皆貧殘殆不成樣廣州兼討捕之時捕校皆有料米矣自移設楊州之後尙不磨鍊使彼貧校無料應役已涉可矜而雖以道內事例言之南陽竹山長湍等諸鎭營皆有捕校料米之應下者則楊州捕校亦當一例給料請依他邑例照數會減之意知委賑廳且料米今旣分紛則捕校之任不必厭避自本邑以勤幹有根着者隨窠擇差俾有戢盜之實效事申飭本邑從之
정조 21년 · 강
命秋曹罪人趙漢說畿沿充軍
정조 21년 · 목
因都囚徒有是命○該曹以趙漢說南陽府充軍啓
정조 21년 · 강
命新築宮墻或有雨漏不卽修改以致椽木腐傷者兵判及該將臣越俸或罷職事著爲式
정조 21년 · 목
兵曹啓言謹考謄錄則庚戌五月二十七日次對此後新築宮墻蓋瓦脫落及滲漏處若不趁卽修改或有椽木腐折破傷之事兵曹判書當之事有筵敎矣新築墻垣內面則令各該所外面則令分授軍門每五日看審手本有頉處這卽修改而今此椽木折落蓋瓦破傷係是新築處則該所衛將不卽看審修改於將然之前而今始手本事極駭然該所衛將部將令該府拿問重勘不能察飭之失臣不勝萬萬惶恐而此後每五日巡審雨後則別加看審可以修改者劃卽修改如或不卽擧行修報於已然之後則掌內該所該營從重請勘且或椽不堅緻瓦不善蓋其所傷破較先於他築處則不善檢飭之該監官員一體論勘事定式施行何如允之敎以衛將部將無異令前何足責也卿與前堂姑先推考此後該所何必請罪不飭之兵判及該將臣小則越俸大則罷職事載之本曹及戶曹謄錄亦載政院戶房故事
정조 21년 · 강
推南兵使李壽鵬
정조 21년 · 목
兵曹啓言卽伏見南兵使李壽鵬狀啓則今春甲山三水兩營將所屬各鎭堡習操時軍兵服色戰馬器械軍器什物有頉邑鎭堡將官軍官監色等從輕重決棍後執頉物件竝卽繕改之意嚴飭云矣軍兵操鍊與官鎭門聚點尤有別焉而執頉物件不爲列錄當該邑鎭堡守令邊將亦不請勘其在戎政誠甚疏忽請該帥臣李壽鵬從重推考允之
정조 21년 · 목
政院以該兵使狀啓年月僅書紙末不爲連幅請推也
정조 21년 · 강
遣承旨馳詣懿昭墓奉審摘奸
정조 21년 · 강
命壇享時參班朝官儒生待題下應製武士則過齋後柳葉箭一巡試取一中以上書入
정조 21년 · 목
敎曰夜過壇享不禁風泉之感出齋以待享事之禮成而日氣雖幸晴霽意謂雨餘風寒參班數少矣見承旨取來袖擧案朝官儒武之陪祭者如彼夥然諸家人可謂不忝家聲豈不可嘉朝官則招致賓廳儒生則招致嚴廊待題下應製武士則過齋後禁御將入直兵曹郎廳爲試官與該房承旨進去北營柳葉箭一巡試取一中以上書入
정조 21년 · 목
以姜彛正爲左尹尹序東爲應敎李在學爲京畿監司
정조 21년 · 강
命春川府使韓用和差代
정조 21년 · 목
吏曹啓言徐有錬守令作窠今日政差送事命下矣堂上守令之上京者只有春川府使韓用和一人而不爲求遞堂上邑守令五月以前則無準瓜者何以爲之敎以春川之曠官可悶許遞差代
정조 21년 · 목
以徐有錬爲春川府使
정조 21년 · 강
重推承旨洪明浩仍命牌招
정조 21년 · 목
敎曰處義旣伸情勢何論乎行都承旨洪明浩從重推考待開門牌招違牌勿捧傳旨
정조 21년 · 강
命三日製初六日設行通方外試取
정조 21년 · 목
成均館以大提學未差三日製限內不得設行啓敎以今日齋日相値退行於初六日其日待開門弘文提學牌招儒生則當通方外各揭兩題分取生進幼學以此分付
정조 21년 · 강
考下參班朝官儒生應製試券入格人施賞有差
정조 21년 · 목
以紅雲一朶日邊開爲賦題以只看花葉驗時移爲十韻排律題使之分製親考以下○敎曰參班朝官應製十韻排律居首次上一前察訪金獻行朱書百選一件次上二校理金履喬次上別提尹光浚司果黃勉喆副修撰金近淳參奉申滃副正字曺錫中各紙一卷賜給參班儒生應製賦居首三中進士金文欽四書中一件三下幼學金履實紙二卷筆二枝墨二芴草三下生員任壽益幼學南正容宋天圭金履疇金憲淳生員金炳翼幼學李厚蘷各紙一卷筆二枝墨一笏賜給皆令明日待令而坐齋不得召見使之閤門外領賞
정조 21년 · 강
命統制使尹得逵越俸一等仍令廟堂此後漂民之故漂與否詳査論列之意更爲嚴飭
정조 21년 · 목
政院啓言嶺南沿海奸民輩故漂倭境而漂民之還每有差倭差倭之來又從以故漂每爲我境沿邑之弊故昨冬賓莚大臣出擧條申飭而今此統制使尹得逵狀啓中漂民之故漂與否初不詳査論列當該帥臣請從重推考敎以年前飭敎不但申嚴大臣出擧條嚴飭之後身爲帥臣不有廟堂知委循例措語其不能檢飭可知極爲駿然當該帥臣趙俸一等此後令廟堂更爲嚴飭
정조 21년 · 강
分揀兼引儀李敬度假引儀黃稔
정조 21년 · 목
義禁府啓言懸題官兼引儀李敬度拿囚而假引儀例自刑曹擧行請黃稔移送刑曹敎以與李敬度分揀
정조 21년 · 강
命金吾時囚藍浦縣監權襈放送未及拿囚之尼城縣監沈景文栗峯察訪姜時煥竝令躬自叩籌以捧不捧區別報營後令道臣狀聞在囚同罪諸人姑放以待査事結末
정조 21년 · 목
義禁府啓言忠淸監司林濟遠狀啓內尼城前縣監趙希鎭申大有洪樂顯李顯默鄭宗柱時縣監沈景文藍浦前縣監申在德趙雲衢時縣監權襈栗峯前察訪趙景逵金和鍾趙秀民時察訪姜時煥莫重國穀年年反作致有此豐歲未準捧之弊前後守令察訪罪狀依法嚴勘而其中尼城前縣監鄭宗柱藍浦前縣監趙雲衢栗峯時察訪姜時煥赴任或在於歲末或在於歲後流來虛錄不欲掩置俱爲從實報營此與無端仍反有異或不無區別參怒之道竝令攸司稟處事啓下矣申大有李顯默鄭宗柱權襈趙秀民金和鍾等今方拿囚沈景文姜時煥俱在任所趙雲衢下去林川地申在德前因他罪定配於鎭海縣請依例拿來趙希鎭洪樂顯趙景逵俱己身故勿論而糶糴法意至爲嚴重鄭宗柱趙雲衢姜時煥始雖報營末乃仍反不無輕重而均有罪焉則律之分等惟在有司之議讞該道臣之以區別參恕之意措辭於請罪之啓者殊涉未安請推考敎以時任守令察訪特不卽報營而然者所謂逋穀亦安知非未及照檢於勘簿乎時任守令察訪等特爲放送還官未及拿囚之時倅竝令躬自叩籌更以捧不捧區別報營後令道臣狀聞後稟處在囚同罪諸人姑放以待査事結末
정조 21년 · 강
命京畿監司當日辭朝
정조 21년 · 강
召見京畿監司李在學于重熙堂
정조 21년 · 목
予敎在學曰卿久聞之餘有此新除矣卿之向來疏擧不摡於予心不得不處分而今玆畿輔之除可謂要任況與華城多有相關之事所重在焉卿其殫誠善爲也
정조 21년 · 강
召見行護軍李書九直提學李晩秀行副護軍成大中于便殿
정조 21년 · 목
予謂書九曰昨日所入新編左傳未及詳閱而以此入印果無疵欠耶大抵經傳之立綱分目乃是初有之例非但出於大一統之義蓋欲使讀是書者隨事推類開卷瞭然而若或編次失當淆亂無別則反不如仍舊成大中所見亦何如大中曰臣雖猥參編役何敢知恰好無欠耶書九曰經傳之立綱分目不過各以類付別無訛誤之慮而或有傳見於前年經載於翌歲處略爲移付以爲會通歸一至於註說則專以杜註爲重而諸儒姓氏竝不書以示簡嚴之意其中竝與左傳而評論者特書姓氏但如此大秩約之於九卷之內後之覽者能無雌黃臣何敢信也今則原編旣成卷首當更編入矣予曰姓名歸一圖必詳細無漏可也書九曰以臣一人精力恐難從近遍考此則依前下敎抄啓文臣中數人分掌考出則似可速成因此兼爲校正原編尤好矣予曰舊抄啓文臣李翼晉尹光顏李相璜丁若鏞使之入來分授考校可也晩秀曰鑄字所則儀軌校準方張有難竝行此書則會校於芸館似好矣予曰依此爲之歷年圖依皇極一元圖爲之耶書九曰當參互此例矣予曰大事記不可不略爲錄入爛商爲之也予曰尊周錄幾許編次耶書九曰更加淘汰然後可成完書近來遐外之人始知有此事爲其祖先來見臣者甚多矣予曰其中果有隱而未顯有合表章者耶書九曰果或有聞所未聞者矣予曰吾東之素稱禮義之邦者果何也左傳之立綱分目予意有在古之春秋尙欲尊閣況我國之春秋大義乎予則以爲尊周錄一編永有辭於天下萬世但編法終未知何以則爲好編年則私家碑誌事實必多脫漏列傳則有故重臣黃景源陪臣考以此編入則太簡刪潤則掩人之美去取甚難至於名臣錄法又非一通文字與此書義例不可比同矣書九曰聖敎至當臣亦左右思而未得其方矣予曰第從速編入也莊陵誌已爲成書耶書九曰昨年已編入矣予曰姑未及細閱而東鶴寺記終欠端的矣書九曰如河緯地之兄紹地亦入東鶴記中而向者紹地後孫來言紹地之死在於六臣事以前據此一事可知寺記之不端的而以名入配食壇之故不敢釐正矣予曰然則更爲詳考自配食壇竝加釐正好矣
정조 21년 · 강
遣承旨馳詣元陵奉審摘奸局內諸陵一體奉審
정조 21년 · 강
遣承旨馳詣先蠶壇奉審摘奸
정조 21년 · 강
承旨李祖承以元子師傅宋煥箕附奏馳啓
정조 21년 · 목
祖承狀啓以爲臣敬奉聖諭馳到懷德縣性潭里傳諭于元子師傅宋煥箕處則以爲臣之族孫載寧郡守臣欽書親奉聖敎而至諄諄詔諭不啻若家人父子之親惶隕感泣罔有涯極而實無以强策登程祗自憂悸今又近侍遠臨絲綸懇惻勤摯有踰常例臣雖冥頑猶不至如木石之全昧知識病若一分可强則何敢一向違越以致盛擧稽延乎目今病情一倍添劇實無起發之勢姑侯少間謹當趨承云臣旣承偕來之命姑爲仍留矣敎以卿於下去之後莚敎何以傳之書啓中措語難以領略今月內吉日只在於旬後亦不傳之乎傳諭以旬後和暢爲敎指開講之謂而亦有口傳下敎於政院者此一款又何以往傳乎此意回諭
정조 21년 · 강
全羅監司徐鼎修以紅衣島還歸異國船漂到茂長縣馳啓命該鎭將待其還送令道臣嚴棍取招狀聞仍命未還發各船嚴飭道臣無或泛忽
정조 21년 · 목
鼎修狀啓以爲今二月二十五日異國船一隻漂到於茂長縣古里村浦口問情則彼人答示俺等五人俱是淸國登州府福山縣人而姓名則張文李百順陳德香遲鎧王魁一也裝梨到石島欲爲出賣上年十一月十五日遇西北大風同月二十六日漂到于此國羅州地紅衣島自其邑賜我衣糧挽留三朔矣今月二十一日幸得東南風行船還歸本國二十四日爲西北風所逆二十五日來到此地云矣日前黑山島別將崔道亨所報中漂船一隻今二十一日發送而連因阻風二十四日始爲馳報云彼船發送時各別愼風啓下關飭何等嚴載則今此漂船自該島發送後五日又有此漂到之擧其所擧行誠極駿然地方官羅州牧使任焴彼人發船時雖未及入島看檢常時檢飭亦難免疏忽該州首吏鄕竝拿致嚴棍該島別將崔道亨亦拿致嚴棍懲勵敎以該鎭將若能善爲候風發送豈有還泊隣邑之弊乎待其還送令道臣拿致嚴棍取招狀聞地方官如或同爲看檢於發船之時則亦待竣事令該府拿問處之未及還發各船各別嚴飭無或一毫泛忽事嚴飭分付道臣
정조 21년 · 강
召見藥院提調金文淳左議政蔡濟恭及時原任閣臣于誠正閣
정조 21년 · 목
承候也○予曰歲月如流丙申以後今已爲廿二年矣左議政蔡濟恭曰漂人又來云雖緣風勢之所驅該邑倅之番番往探於島中實所難堪矣子曰不肯去者故爲勒送故因風還泊而然耶濟恭曰臣欲一番仰稟釐正者漂人來泊時文書極涉煩多臣謂統制使問情錄則勿施宜矣旣有兩南伯狀啓則統使之問情錄豈非張皇不緊者乎予謂一提學鄭民始曰全羅水使問情錄未知何據耶卿必知之矣民始曰全羅水使雖非所管而或値監兵使見闕之時則水使當探問狀啓以壬辰年言之監兵使皆無之但水使擔當軍務無論大小事皆必啓聞以今觀之則雖若張皇而脫有邊情則卽爲探啓之地故也予曰北伯薦望之首望則雖經海伯而人甚歇後以今番偕來事言之旬後和暢云云之敎蓋謂旬後和暢時當開講也然則旬前偕來然後可趁旬後和暢之時而誤以旬後和暢時上來之意往傳此豈成說乎且以其所謂狀啓觀之職銜書以嘉義李祖承果已經嘉義耶民始曰今則嘉善矣予曰渠之嘉善時値庚戌年慶辰爲之其祖李▣壬申年爲承旨而渠亦於庚戌年爲承旨事不偶然故特加嘉善則爲嘉善不久反以嘉義書之者此亦儱侗之一端首望靳點雖非待大臣之道而如是也故故不點下至於末望則非但太驟見今在外不得已點下於副望者以其爲錦伯未久未免徑遞且有老親云故也卿意以爲如何濟恭曰加資以後荐蒙恩擢而恐不能稱其望矣予曰英廟丙辰年以安平大君筆書綱目小字開板今年丙辰編左傳而倣綱目法事若不偶然矣書成將欲使兩南關西翻刻以爲壽傳廣惠之道曾聞故相李性源爲嶺伯時刊出八大家板近來則未聞有爲此等事者矣予又曰今番忠良子孫應製賦題初以瞻彼長江亦流于東爲題卿其聞之耶此是故忠臣鄭蘊之所作觀此詩亦可想其人矣濟恭曰臣家有鄭蘊之爲手札於其子者血㾗至今斑斑矣
정조 21년 · 강
召見江華留守林蓍喆于誠正閣
정조 21년 · 강
遣弘文提學閔鍾顯設三日製于泮宮命時任閣臣玉堂抄啓文臣入直騎郞爲試官
정조 21년 · 목
以擬沛楚項伯謝奉巵酒約爲婚姻爲箋題矢一而已麋興於前爲賦題敎曰右副承旨與弘文提學持此御題偕往泮宮試取儒生以來仍命生進以箋試取幼學以賦試取○政院啓請奎章閣提學鄭民始沈煥之藝文提學李秉鼎牌招同參考試敎以入門旣過半萬時刻限以人定收券之夥然可知分考然後可以卽爲出榜時任閣臣玉堂來待抄啓文臣入直兵曹郞廳爲試官內閣一二提學聞有實病實故勿爲出牌○入門五千九百七十三人收券箋二百五十九張賦一千三百六十二張
정조 21년 · 강
咸鏡監司李鼎運陳疏辭職賜例批
정조 21년 · 강
修撰朴崙壽疏陳父病乞救謢賜例批
정조 21년 · 강
行謢軍李書九陳疏引義賜例批
정조 21년 · 목
疏略曰臣伏見相臣擧條以長城殺獄罪人金文在事有所論列矣蓋此獄始發於臣按藩之時初覆檢官之所論斷俱極乖舛實因則以被縛懸錄而屍帳則無一條縛㾗所謂傷處乃在於左手背小指上而致命又在於過辜限三日之後揆以法理不當成獄臣遂以此意論理題送其手背致傷之由則仍令檢官訊推文在嚴覆以報矣翌日伏承遞職置對之命文在之究竟酌配雖在臣遞歸之後當初斷獄者卽臣也今相臣之奏曰文在以湖南鉅富權力甚大脫其殺人之罪然則文在之罪殺人當死而爲其鉅富權力所動脫文在之死罪者臣可以當之矣法者天下平也仁人君子之折獄只當論其情法之當死與不當死不須問其貲產之富不富也初檢官所報雖有富甲一路之句語而其可因此一語勿問情法之如何直置於當死之律乎失入失出厥罪惟均似此法例非臣攸聞夫受賕枉法墨吏之賤行懷私舞文猾胥之惡習士夫名檢汚不至此然而鉅富權力能脫死罪之說旣登相臣之筵奏爲其時斷獄之人者豈肯默然自處於闇昧之地乎伏願亟命有司取閱原案仍令該道更訊文在如有情跡近似於相臣所奏嚴賜處分
정조 21년 · 강
命左傳校正舊選抄啓文臣李翼晉罪名蕩滌與李相璜尹光顏丁若鏞等來待校正仍飭行護軍李書九亦令入來
정조 21년 · 목
敎曰左傳校正之役與聞舊選抄啓文臣李翼晉罪名蕩條仍令該曹口傳付軍職與李相璜尹光顏丁若鏞諸人卽爲來待校正而行護軍李書九疏批已下以大臣筵奏處義過矣亦令卽爲入來擧行
정조 21년 · 강
命寧陵寒食祭獻官承旨受香行祭後仍詣英陵奉審摘奸
정조 21년 · 강
遞差吏曹參議李勉兢推承旨金達淳
정조 21년 · 목
敎曰獻官之單何等莫重而有此不察當該銓官遞差捧納承旨推考
정조 21년 · 강
還給成均館抄啓文臣議處啓目推同成均李秉鼎遞差承旨李益運
정조 21년 · 목
初以抄啓文臣緘辭命弘文館議處復命成均館博詢諸生議處至是該館議啓而不全載弘文館議處判付只擧下端結語命原啓目還給改修正仍敎曰判付豈敢節該於粘目乎該堂推考似此易知之事無一言捧納該房承旨遞差
정조 21년 · 강
遞承旨申耆以蔡弘遠代之尋遞弘遠以李勉兢李海愚爲承旨竝前望也
정조 21년 · 목
耆差祭弘遠有實病也
정조 21년 · 강
科次三日製試券于誠正閣命直赴給分生進幼學以大小科分捧傳旨
정조 21년 · 목
敎曰三日製箋居首三下一進士宋翼淵直赴會試之次三下進士玄承祚生員金鋼金愚淳進士閔種吉各給二分賦居首三中一幼學尹潢之次三中二趙庭和以最尾最首之券爲三中一二事則奇而文亦可竝直赴會試之次三中幼學徐沃修給二分之次三下幼學權中泰徐有濩朴宗儀沈鐫鄭鴻慶呂仁永李馝各給一分今日試取太學生則試箋四學生則試賦施賞亦當區別於生進幼學該房知悉會試與給分以大小科分捧傳旨
정조 21년 · 강
遞承旨尹致性以兪漢寧代之前望也
정조 21년 · 강
遞修撰金近淳以李基讓代之前望也
정조 21년 · 목
敎曰副修撰金近淳整理儀軌以校役入直印所而今聞以館職番次相妨云本職許遞其代前望單子入之待下批待開門牌招
정조 21년 · 강
命備郞高厚鎭盧重竝以時任六品窠相換
정조 21년 · 목
備局啓言本司武郞廳高厚鎭盧重宣傳官前仕通計已滿十五朔六品依例遷轉事請捧承傳施行敎以時任六品窠中相換
정조 21년 · 강
壇享參班武士柳葉箭入格人分等施賞
정조 21년 · 목
別單漢旅折衝王喜善邊三中半熟馬一匹賜給壯勇衛資憲王道吉貫一中邊一中內下弓矢一部賜給內禁衛出身李重協大報壇守直官閑良王道信邊二中內下帿弓一張賜給前別將鄭昌輝貫一中內下箭竹一百箇賜給副護軍李厚坤御營廳騎士將折衝李顯昌折衝王廷哲王道成兼內乘李惟秀內贍主簿王道恒掌苑別提金最行壯勇外營哨官李厚在御營哨官李重愼大報壇守直官出身鄭良哲權知訓鍊院奉事馮慶瑀內禁衛出身李應權出身黃胤張允顥額外內禁衛閑良李勉儒李馥秀內禁衛閑良李彦耆南烜訓鍊都監別武士閑良王願忠御營廳別武士閑良金禹臣漢旅閑良王道義閑良李成耆李甲耆王道敬宋明煥大報壇守僕王道寬竝邊一中內下箭竹五十箇賜給
정조 21년 · 강
放金吾時囚韓泳
정조 21년 · 목
義禁府啓言監察韓泳原情以爲愚迷所致徒知淸齋之爲重率爾出齋於籌司云所當請刑曾經宣傳官請議處敎以附過放送
정조 21년 · 강
命藝文館撰進祝式順懷墓昭顯墓愍懷墓以有押磨鍊懿昭墓書愍懷墓下
정조 21년 · 목
承旨李益運啓言臣因藝文館撰進各陵廟修改兼告由祝文有所仰達者懿昭墓則當宁御極以後以有押磨鍊故香室儀軌禮曹單子書於極行而順懷墓昭顯墓愍懷墓以無押磨鍊故書於平行藝文館撰進祝式則愍懷墓書於懿昭墓之下揆以儀文事甚未安此後分付藝文館祝文製進時懿昭墓書於順懷墓昭顯墓愍懷墓之下恐合禮意矣從之敎以以有押磨鍊
정조 21년 · 강
召見諸承旨及入格儒生于誠正閣
정조 21년 · 강
遞漢城判尹趙尙鎭右尹姜彛正以趙宗鉉鄭東愼代之口也傳
정조 21년 · 목
敎曰在外判尹亞尹許遞令該曹口傳差出待下批牌招察任○尙鎭彛正在外也
정조 21년 · 강
遞承旨兪漢寧以李魯述代之尋遞魯述前望也
정조 21년 · 목
敎曰在外承旨許遞政官牌招開政○漢寧解由未出魯述在外也
정조 21년 · 목
以金履翼爲承旨蔡弘遠爲吏曹參議李得臣爲刑曹判書沈煥之爲知經筵
정조 21년 · 강
命來十一日輪對當次受點人後日次待令
정조 21년 · 강
命黃海監司閔台爀狀啓還下送仍令廟堂關飭俾撤西沿行部
정조 21년 · 목
因該監司巡審各邑轉向西沿事狀啓敎以西沿才經水操道臣行都何其太忽於民隱狀啓還下送令廟堂付撥措辭關飭俾捲其行
정조 21년 · 강
命義州府定配罪人金在和放送
정조 21년 · 목
因到配狀啓敎以足懲其罪放送還屬該院事回諭分付該院
정조 21년 · 강
平安監司朴宗甲義州府尹沈晉賢以冬至使一行今月初四日還渡江出來馳啓
정조 21년 · 강
命時囚趙命喆議處
정조 21년 · 목
義禁府啓言臨陂前縣令趙命喆原情以爲渠素患勞瘁之症闖發於觸寒受傷之餘在任兩朔服藥過半或時宰屠實緣救病之計而該吏刑懲旣由渠之故則廢務呈狀係是體例間事至於故犯務勝實非本情而冒禁之罪在所難免云請刑推得情敎以除刑推議處又啓言趙命喆朝家飭禁之下擅設官庖道臣懲吏之後依舊不撤跡涉故犯自歸務勝請以此照律允之
정조 21년 · 강
遣承旨馳詣宗廟永禧殿景慕宮奉審摘奸受香諸處一體奉審
정조 21년 · 강
遞承旨金履翼以李日運代之前望也
정조 21년 · 목
履翼以前任江華留守時在任所也
정조 21년 · 강
命昭寧園獻官替行奉審
정조 21년 · 목
敎曰今番則獻官替行禮房承旨之事奉審後書啓
정조 21년 · 강
命西北別付料春季朔試射以再明日爲之
정조 21년 · 강
命待敎李存秀遞差檢書官李光葵鄭枻先汰後拿
정조 21년 · 목
內閣啓言日省錄編次事體莫重前後飭敎何等諄勤而卽伏見今二月朔日省錄則凡例太不齊整字句亦多錯誤甚至法筵擧條之事關典式者全不載錄疏忽不審莫此爲甚請當該入直閣臣李存秀推考入直檢書官李光葵鄭枻令該府拿問處之敎以當該閣臣遞差檢書官其在懲後之道不可拿處而止先汰後拿
정조 21년 · 강
全羅監司徐鼎修以康津海南珍島甲寅前後田總贏縮戶數加減馳啓
정조 21년 · 목
狀啓以爲備邊司關內道內沿郡戶總田總之甲寅前後各年實數錄出册子兼附意見啓聞事命下矣本道甲寅災荒沿海最甚而其中康津海南珍島等三邑尤爲偏酷便經滄桑之狀已蒙朝家俯燭前後軫念蠲恤之典逐年斯下孑遺沿民之保有今日秋毫留朝家惠澤幸又乙卯丙辰連歲登熟流者或還陳者稍起猶未得比準前總者蓋甲寅秋以後流亡陳荒大體夥然有若瘡痍甫起猝難責其蘇完上項三邑甲寅前後結總贏縮戶數加減謹依下敎別具册子上送于備邊司田結則今番飭敎宣下之後陳起實數累次査正而遐陬人心輒懷幸望不計時起與可起擧欲混歸陳頉其所相蒙不一其端不得已竝以元帳付各年時起區別災頉執報開錄各處陳荒亦豈止於此數而除非逐日踏驗另行査陳則陳起實數之難於的從勢所不免民戶則隣境去來之民謀免身役籍外隱漏自是巧習而虛戶之因此相混亦有其弊故計其家坐另加査櫛還接新接亦爲區別一從邑報實總竝爲列錄臣之受任適在三邑大賑之餘而才識昏劣措處昧方懷保安集尙無成效不職之罪臣實爲首夫豈有一分愚見庶可以對揚德意之萬一而第念目下急務莫先於募民其所以募之之道必厚其生利祛其疾瘼然後庶幾樂聞自來而農可以得勸課土可以得墾闢故臣與該邑守宰爛加商量先從土着居民之力詘廢業者或買給牛隻或助給口糧其能力作勤業多墾陳土者除其戶役以勸他人至於流戶之還集者他民之新接者無室廬則自官造給無農具則給牛給糧一如土着居民之例毋論還接與新接身役戶役竝爲限年頉免使之專力服田期有實效一邊榜示四境以開招徠之路而以各該邑所報觀之歲前歲後不無聞風來集之戶戶總結數之復舊改觀雖不可期以歲月而幸而年事屢豐民力益舒則漸次蘇醒庶有其望凡他撓民病民之端期皆方便蠲減而其中如有不得不上聞朝廷以待處分者則追後陳聞計料矣○田總戶數區別成册海南癸丑時起田畓幷五千五百七十四結六負七束內當年災一百六十結實結五千四百十四結六負七束內田二千三百十七結四十八負五束畓三千九十六結五十八負二束元戶六千四百六十四戶人口二萬九百八十三口內男一萬三百六十一口女一萬六百二十二口甲寅時起田畓幷五千五百七十五結二十五負七束內當年災一千九百七十六結四十負三束實結三千五百九十八結八十五負四束內田二千三百十七結八十三負五束畓一千二百八十一結一負九束比癸丑減一千八百十五結二十一負三束元戶六千四百六十四戶內流戶七百九十七戶絕戶五百七十五戶在五千九十二戶比癸丑減一千三百七十二戶人口一萬五千一百八十五口內男七千五百五十一口女七千六百三十四口比癸丑減五千七百九十八口乙卯時起田畓幷五千五百七十六結四十負七束內當年災五百四十二結九十三負六束實結五千三十三結四十七負一束內田二千三百十九結八十二負五束畓二千七百十三結六十四負六束比癸丑減三百八十結五十九負六束比甲寅加一千四百三十四結六十一負七束元戶五千九十二戶內流戶一百六十二戶絕戶一百三十五戶在四千七百九十五戶加入流戶還集二百十二戶新接四十三戶合五千五十戶比癸丑減一千四百十四戶比甲寅減四十二戶人口一萬四千四百八十八口內男七千二百三十一口女七千二百五十七口比癸丑減六千四百九十五口比甲寅減六百九十七口丙辰時起田畓幷五千五百八十四結四十五負三束內當年災二百九十六結五十七負實結五千二百八十七結八十八負三束內田二千三百二十七結八十七負一束畓二千九百六十結一負二束比癸丑減一百二十六結十八負四束比甲寅加一千六百八十九結二負九束比乙卯加二百五十四結四十一負二束元戶五千五十戶加人流戶還集二百六十五戶新接三百五戶合五千六百二十戶比癸丑減八百四十四戶比甲寅加五百二十八戶比乙卯加五百七十戶人口一萬七千五十八口內男八千五百十三口女八千五百四十五口比癸丑減三千九百二十五口比甲寅加一千八百七十三口比乙卯加二千五百七十口珍島癸丑時起田畓幷二千八百九十一結三十二負八束內當年災一百六結五十七負九束實結二千七百八十四結七十四負九束內田一千三百八十二結五十七負二束畓一千四百二結十七負七束元戶六千六百五十一戶人口二萬四千九百八十五口內男一萬一千二百五十一口女一萬三千七百三十四口甲寅時起田畓幷二千八百九十三結四十四負內當年災九百八十結九十六負二束實結一千九百十二結四十七負八束內田一千三百八十四結六十五負八束畓五百二十七結八十二負比癸丑減八百七十二結二十七負一束元戶六千六百五十一戶內流戶七十二十九戶絕戶六百九十五戶在五千二百二十六戶比癸丑減一千四百二十五戶人口一萬九千八百六十口內男九千七百五十五口女一萬一百五口比癸丑減五千一百二十五口乙卯時起田畓幷二千八百九十五結七十六負一束內當年災三百七十七結四十一負六束實結二千五百十八結三十四負五束內田一千三百八十二結十七負畓一千一百三十六結十七欠五束比癸丑減二百六十六結四十負四束比甲寅加六百五結八十六負七束元戶五千二百二十六戶內流戶二百十三戶絕戶一百九戶在四千九百四戶加入流戶還集三百三十二戶新接二百五戶合五千四百四十一戶比癸丑減一千二百十戶比甲寅加二百十五戶人口二萬一千四百二十四口內男一萬六百十一口女八百十三口比癸丑減三千五百六十一口比甲寅加一千五百六十四口丙辰時起田畓幷二千九百一結三十負四束內當年實災一百三十五結四十一負五束實結二千七百六十五結八十八負九束內田一千三百九十二結六十五負九束畓一千三百七十三結二十三負比癸丑減十八結八十六負比甲寅加八百五十三結四十一負一束比乙卯加二百四十七結五十四負四束元戶五千四百四十一戶加入流戶還集三百九十七戶新接四百五十五戶合六千二百九十三戶比癸丑減三百五十八戶比甲寅加一千六十七戶比乙卯加八百五十二戶人口二萬二千八百九十九戶內男一萬一千三百十五口女一萬一千五百八十四口比癸丑減二千八十六口比甲寅加三千三十九口比乙卯加一千四百七十五口康津癸丑時起田畓幷六千三十八結六十八負八束內當年災二百八十一結六十八負三束實結五千七百五十七結五束內田一千八百四十三結九十七負一束畓三千九百十三結三負四束元戶九千三百四十七戶人口二萬九千五百九十五口內男一萬五千三百五十三口女一萬四千二百四十二口甲寅時起田畓幷六千三十九結十八負八束內當年災一千九百九十八結七十二負八束實結四千四十結四十六負內田一千八百六十二結六十八負二束畓二千一百七十七結七十七負八束比癸丑減一千七百十六結五十四負五束元戶九千三百四十七戶內流戶一百八十六戶絕戶二百二十四戶在八千九百三十七戶比癸丑減四百十戶人口二萬八千九十七口內男一萬四千十五口女一萬四千八十二口比癸丑減一千二百九十八口乙卯時起田畓幷六千三十九結五十三負八束內當年災二百二十八結二十五負一束實結五千八百十一結二十八負七束內田一千八百六十三結三負二束畓三千九百四十八結二十五負五束比癸丑加五十四結二十八負二束比甲寅加一千七百七十結八十二負七束元戶八千九百七戶內流戶九十七戶絕戶六十五戶在八千七百七十五戶加入流戶還集一百三十三戶新接五十二戶合八千九百六十戶比癸丑減三百八十七戶比甲寅加二十三戶人口二萬八千四百九十七口內男一萬四千一百十五口女一萬四千三百八十二口比癸丑減一千九十八口比甲寅加四百口丙辰時起田畓幷六千五十四結十九負八束內當年災二百十五結五十三負三束實結五千八百三十八結六十六負五束內田一千八百七十七結六十九負二束畓三千九百六十結九十七負三束比癸丑加八十一結六十六負比甲寅加一千七百九十八結二十負五束比乙卯加二十七結三十七負八束元戶八千九百六十戶加入流戶還集五十一戶新接二百十三戶合九千二百二十四戶比癸丑減一百二十三戶比甲寅加二百八十七戶比乙卯加一百六十四戶人口二萬九千二百二十七口內男一萬四千六百十口女一萬四千六百十七口比癸丑減三百六十八口比甲寅加一千一百三十口比乙卯加七百三十口
정조 21년 · 목
予謂鍾顯曰卿聞山林去就乎鍾顯曰病勢少間則當上來云矣予曰來二十一日爲開講吉日云其時則可以上來耶鍾顯曰其時則豈不上來也予曰今二十四日最吉而日官以國忌正日不爲擇入云開講異於用樂設宴之擧何必爲拘仍命召入日官池景喆敎曰今月二十四日來月初六日皆吉日云而不爲擇入何也景喆曰以國忌齋日不得擇入矣予曰此外吉日果在何間耶景喆曰來二十一日二十七日天德月德俱合尤大吉矣予曰山林之病果何如云耶鍾顯對曰比前則似漸差可矣予曰近日春寒尙覺料峭老人行役必難趲程稍待來月和暧上來爲好吉日則從便更定顧何妨耶
정조 21년 · 강
各陵園墓寒食祭享時熟手等木布賞給永陵熟手令該寺嚴治該寺久任郞廳胡椒賜給
정조 21년 · 목
敎曰健元陵貞陵獻陵英陵顯陵思陵光陵敬陵宣陵順陵靖陵泰陵孝陵康陵穆陵長陵徽陵寧陵明陵翼陵懿陵惠陵元陵弘陵順康園顯隆園昭顯墓愍懷墓熟手各木一疋昌陵恭陵禧陵章陵崇陵順懷墓懿昭墓熟手各布一疋溫陵綏吉園熟手布一疋都給永陵熟手令該寺嚴治今番各陵餕餘造果一一奉審則皆精備典祀官誠謹之致而久任郞廳常時修擧可知判官李東埴內下胡椒三升賜給
정조 21년 · 강
偕來承旨李祖承以元子師傅宋煥箕登程日子姑未指的陳聞啓命承旨姑爲上來趁來初更遣偕來
정조 21년 · 목
祖承狀啓以爲臣於本月初五日伏奉有旨後登程日子更爲就問於元子師傅宋煥箕處則以爲病情少間則何敢不自力趨承以趁旬後之期而屢日調攝尙無差減雖欲起發其勢末由稽緩至此只益惶懍不知攸措云矣見今病勢姑未差減登程日子不得指的陳聞伏不勝惶悚臣則仍留緣由馳啓敎以春寒尙峭來月初登程敦諭於山林承宣之許久相守不但山林之心爲難安亦爲民邑之弊姑爲上來趁來初更遣偕來以此知悉卿則先爲上來事回諭
정조 21년 · 강
敦諭元子師傅宋煥箕
정조 21년 · 목
敎曰初四日有回諭於偕來承宣者而今又見附啓以愼節姑難登程爲說而幡然之期尙無指日卿之所執過矣見今春煦雖舒朝候猶寒此時行役恐妨調將之節稍俟少間來月初登程是予之望也卿以卿祖之孫守道林樊源流有自而數架邁軸操履卓然處可爲式於鄕黨出可有裨於朝廷而況所以待卿之來者豈不以昔先正卿祖之所擔負也哉然而不煩以世道不縻以官爵屢勤招徠直欲以本任必致之者蓋以所重在此而不暇於彼不若勉之以卿祖之心爲心之爲誠實底道理也卿若念得此意豈待多誥而始膺之耶偕來之行更當下送卿須加意愼攝副此延佇事令偕來承旨敦諭
정조 21년 · 강
全羅水使金處漢以茂長縣還漂人問情啓命狀啓還下送依前回下公文施行仍飭不愼候發還泊滞留之弊
정조 21년 · 목
因該水使茂長縣還漂異國人更爲問情狀啓敎以此不過還泊漂人則如彼張皇問情如是張皇列錄者萬萬駭然如許喜事之輩不可置之帥臣之列特以重邊情之道姑從寧詳毋略之意不爲處分此狀啓令廟堂還下送嚴飭帥臣侯風卽爲還送依前回下公文施行此後不愼候發更或還泊又或勒送又或滞留致煩登聞則當該帥臣當充軍於紅衣島此意一體嚴飭
정조 21년 · 강
承旨成鼎鎭以左議政蔡濟恭附奏書啓
정조 21년 · 목
書啓曰臣敬奉聖敎傳諭于左議政蔡濟恭處則以爲臣生於太平老於太平犬馬之齒隔八旬無多此莫非仰賴我聖上陶鑄壽域之化臣何力焉至於昨日亞獻禮之順成身在咫尺陪班仰覩誠意洞屬玉趾不憚勞憊愚忱倍激不敢自有其身而其奈癃病之餘賤脚戰澁趨走之儀不能副肅敬之誠中心惶愧不知所措今乃以必欲慰籍之聖心至諭以步屧如飛登降不差聖人之敎或恐有違於實境實際耶賤質依前蠢動別無憊損罔非王靈攸濟云
정조 21년 · 강
承旨金達淳以大護軍宋煥箕附奏馳啓
정조 21년 · 목
狀啓以爲臣敬奉聖諭本月初四日馳到忠淸道文義縣則大護軍宋煥箕赴朝次同日發行亦爲來到于該縣仍以傳諭則以爲臣今當月初有不敢稽延日子違越恩命强疾登程纔到文義地不意近侍傳宣聖諭辭旨隆摯益不勝惶蹙之至云臣竊見其久病之餘實無排站䟎程之勢似當一兩日休歇次次觀勢前進臣旣承偕來之命姑爲仍留隨往計料
정조 21년 · 강
大護軍宋煥箕從縣道陳疏乞收偕來之命仍寢馹騎廚傳賜批
정조 21년 · 목
疏略曰水部之職不待陳懇特賜解免至若世道經筵之敎莫非曲爲臣地以開進身之路臣雖迷頑豈無私自感動乎是以冒膺之嫌不敢復顧難强之疾亦未暇恤己於日昨起發以爲寸寸前進之計而孱骸危喘實無䟎程之望姑未知何日可抵城外此尤臣罪上添罪臣旣在途則近侍之臣尤不宜相守伏乞亟收偕來之命至於馹騎廚傳亦非賤臣所敢安竝冀卽令還寢俾得以安意作行批以聞欲上來欣企何言偕來承宣與馹騎廚傳皆是應行之常例卿須安心仍命令偕來承旨傳諭
정조 21년 · 강
大護軍趙尙鎭疏辭新資賜例批
정조 21년 · 강
知敦寧洪周萬疏陳無敦寧乞遞賜例批
정조 21년 · 강
命尼城縣監沈景文藍浦縣監權襈栗峯察訪姜時煥等令道臣觀來頭勤慢狀聞鄭宗柱等還囚捧供鄭文在嚴覈捧供照律以聞李敬培令兵判嚴棍懲罪
정조 21년 · 목
義禁府啓言觀此忠淸監司林濟遠狀啓則以爲尼城縣監沈景文牒呈內取考邑上還案則辛亥以後流來反逋各穀四千一百六石零而昨冬收捧後仍未捧爲一千八百九十石而歲後新到之官更無責捧之路故不得已從實報勘而糴案之各名下納未納更爲叩籌庫中之各樣穀準不準一一反閱計除還分與時在數爻則未捧穀數一與前報少無差爽籃浦縣監權襈牒呈內流來糴案細加爬櫛各穀名色一一叩籌則當捧都數中未捧一千三百五十三石零而流來未捧五百七十二石零外又有七百八十一石零而此則吏奴之當年所逋故初不幷論於磨勘時未捧中令方刻期徵督已捧穀數及流來未捧實數反閱各倉較準於前日磨勘件則別無相左栗峯察訪姜時煥牒呈內赴任以後本驛流來虛錄中五千六百五十餘石僅爲收捧而仍未捧之數尙爲八百十一石零逐年單代中九十二石零還作本色仍代捧之數亦爲一千二百七十五石零旣奉更査之令一一叩籌與磨勘實數無升合加減云沈景文鄭宗柱趙雲衢姜時煥等到任屬耳流來反逋固難一時準捧而末乃仍反罪實難逭申大有李顯默申在德金和鍾趙秀民等許久在任一味拋置徒擁虛簿逐年反作者俱極可駭鄭宗柱申大有李顯默金和鍾趙秀民方在姑放中竝還囚捧供後勘處沈景文趙雲衢姜時煥申在德竝依前草記拿來權襈頃因拿囚草記批旨雖已放送論其所犯與沈景文宜無異同請一體拿來後勘處允之敎以其中時任守令察訪等赴任屬耳勢難一齊收殺更觀來頭勤慢狀聞事分付道臣又啓言鄭文在則觀此慶尙監司李亨元査啓以爲今此査事肯綮專在於驅逐營裨也新舊混執也報語噴薄也而狀辭爰辭自多矛盾營屬邑屬互相抵賴參其口供揆以事勢推捉兵校官差絡繹故乘夜不冠脫身潛遁則該倅擧措已涉驅逐封山之幅圓旣廣而弛禁之供語亦實則許多偸斫勢所必至而癸乙烙痕朽黑旣多倉卒埋根脂白難掩而虞候躬審邑吏眼同則此雖有意於生頉彼豈一任其混執新舊之不相蒙自可較然若其報語一款則累度原牒一一取覽則雖若臚列下輩之弊果多侵斥上營之語其所遣辭不啻噴薄全損體面實關紀綱近來松政之懈弛誠極關念處而至於本郡則介在斗峙蟾江之界四接漁基鹽益之地雖加猛飭猶難禁斫而前倅病不察飭奸民乘時冒犯若是狼籍之狀已登於前道臣審覈之啓句管營門之摘奸親禆雖或結縳山監必欲迫逐而後已畢意報辭亦不免駭妄其在尊體統杜後弊之道不可尋常處之請令攸司御處矣以道査觀之與罪人所供不啻相左其溺職損體之罪有難容貸請依前下傳旨卽其地定配敎以道啓與渠供相左其委折嚴覈捧供仍爲照律以聞又啓言善績前僉使李敬培原情以爲昨年十月渠到鎭之後卽爲按簿考閱則逃老故之未及充代者爲一百五十名之多故一一査實至今年正月盡數充代矣及其聚點定期之後連飭將官知委赴操則新定之軍約束未立軍法未諳臨期闕點者至於三十八名之多渠之常時不能嚴束軍伍之罪在所難免云請刑推得情敎以何足責令兵判嚴棍懲罪
정조 21년 · 강
特除時囚李明淵爲應敎仍命牌招入直
정조 21년 · 목
義禁府啓言前修撰李明淵原情以爲渠所被惡名實是萬戮猶輕而所秉之愚忠亦有一段未泯尙今戴頭於人間已出自分之表而惟恐抱冤於地下長爲不瞑之物席稿窮廬涕泗爲命窮天徹地無所自訴日夕悲號於先人之墳自痛無面於歸見之日不意置對之命特開伸暴之路天地生成之渥父母顀復之慈往古來今愈隆愈摯千古爲人臣含恨入地者皆當感泣於冥冥之中況渠不待剚腹披腸而庶獲自明者乎弸中崩迫之辭莫能裁抑濫猥煩屑之誅固所甘心渠春初上疏直是天奪其魄鳴呼歲前兩囚之罪卽人得以共誅者也伊日處分永有辭於天下萬世則渠以何心腸敢懷營救之意不滿之心而只緣痛陳之辭未達嚴討之志未暢以致身陷罔測罪合罔赦噫嘻痛矣此輩罪犯雖發於昨冬溯究源流種落已然常欲一疏劈破以攄皮裏蓄積而徒懼伐異之罪姑守緘口之戒今當身名污衊心事莫暴何所顀籍不善其將死之言也鳴呼在昔辛壬之事尙忍言哉左戚右竪締結交通角論於建儲之時稔惡於代聽之日而兇謀莫售則大變屢作釀兵於戊申宗社幾危煽妖於乙亥倫彝殆息猶蒙我先大王大度如天神武不殺之盛德至仁遺醜餘孼至今滋長宜其改心革面羞前之爲感祝國恩全保私分而樂禍未艾逐臭不已傾心托跡如水赴壑者又誰家也又誰家也四字抺下志意相感如膠投漆世爲門生代作宿處牢不可破誰復間之自夫此輩之合于此家此家二字抺下其所經營謀晝小則戕害士類大則脅持君父於是厚謙挾麟漢而爲逆乙丙滔天之禍宗祊之賴以復安者天耳耇輝恒簡異世共腸能述鏡夢歧塗同貫其始出於圖柄而濟私其終歸於構禍而犯上者辛壬乙丙如卽一板嗚呼誰慫慂而若此孰主張而如彼也趨向雖殊氣味互合轉相染污打成一套世道之變於斯爲極乃我聖上穆然深思廓然遠慮爰命諸臣纂成一部明義錄其義例則仰述於闡義昭鑑而其微奧則實包於某年義理服魑魅於禹鼎揭日星於天衢精義大法直與春秋同符可謂建天地而不悖質鬼神而無疑爲人君而不可不知爲人臣而不可不讀也然而讀是書者只知爲乙丙義理而不知爲某年義理則讀猶不讀也只知爲乙丙與某年之義理而不知其權輿於辛壬義理則讀猶不讀也是書之作庶乎沈溺者自返糾結者自解勇者斷腕㥘者却視而當戊戌二月之獄其雍容而營護阿媚而奉承者果誰也畢竟其人之凶國禍家又何如也此輩之於此家此家二字抺下利合而不見利亦屢矣理宜疏厭迄可小怠而潛連暗通抵死不釋以至有兩囚之犯而其眞贜畢露或效忠於差祭之時或立跡於頒曆之單相機嘗試窺時漸售此其事豈惟懷恩戀情不忍相舍之故也卽所由來者有之辛壬義理此輩之所讎視也某年義理此家此家二字抺下之所諱言也至於明義錄則此輩此家此家二字抹下之所共惡聞也惟其義理之所共惡聞者故自然腸肚之暗相聯接翻身冒功之習傳襲有訣譸張眩惑之計贊助多方甚至有不敢擬議不敢說道之浮言浪說必欲澌壞我大中至精莫嚴莫重之眞正大義理此唱而彼和家喩而塗說糾合異類怵惑愚夫凛凛乎朝端換局之擧士流魚肉之禍若將指日可期而何幸聖志卓立聖意堅定一年二年漠然無動得之術加之年來奸賊旣斃妖窩一散忙忙然如魚脫網悵悵然如瞽失相蝨性喜附則攅剌愈緊盜情憎主則醞釀益急而常時邈似相忘外面寂若無聞故訛訕迭興而莫尋其影響幻惑孔張而莫知其端倪向非前參議臣韓用龜秉執甚固樹立卓然而過承匪怒之敎至被邊竄之典則此輩蚓䖳之結鬼蜮之圖亦何由發奸摘伏乎纔見可乘之微隙便售漸試之憯計手脚始露肝肺莫掩此渠疏所謂窺覘伎倆背馳性癖固可賤惡早宜誅絕者正指此等情態而發也及夫乾斷赫然處分嚴正曉一世之耳目拯萬人於胥溺國論稱快輿憤小泄則爲能惡人之仁生道殺人之義孰不欽仰早辨履霜之德逆折奸萌之政孰不讚歎也哉第其隱情慝謀旣露端緖梟肚獍腸明有結連而未加究覈旋命酌處王章不伸懲討未嚴徒黨寔繁惡草易生則暗地排布安知止此方來禍機寧不懍然渠疏所謂畢竟有助於明義理嚴隄防則僅僅有目下小效否者卽其憤惋憂懼之懷因言端不能按住也鳴呼渠雖甚迷頑亦粗知事君之義莫嚴於忠逆之分則豈不知明義錄之爲今日麟經而背馳於此義理者卽爲天地所不容亂臣賊子乎直緣性本愚騃每不欲隨衆依違而曾聞鞫囚致辟之際雖於均施一律者臺閱或有異同於律名之論云故乃以只知吾君之一叚愚忠自信本心之無他或慮處分之失中敢以太遽有害地處官爵等說肆然筆之於書有若右袒容護於寸斬無惜之兩囚者然遂致得罪公議爲世大僇俯仰慙痛直欲自斧其吭自䂨其舌而尤有所絕憤極冤者似聞彼邊之人以渠之疏謂之名疏轉相稱道云夫辛壬之逆黨卽渠世讎也其支流餘派何爲顧惜而兩囚中一人又渠之私讎也媚讎求名汙不至此而勒加溷浼如蒙不潔今此歷溯源頭不避煩猥者非徒爲謝公議正以自雪私憤愚妄死罪螘蝨賤見常竊以爲聖躬之致愆和每因治化之有梗而治化之有梗每因世道之不靖也世道靖則聖化如何有梗天和由何有愆耶平居憂歎嫉俗如仇卽渠向上若心而頃値新元靜攝有日不勝憂悶慮戀之情轉生紆曲窮極之思猥欲有以達聖志而解聖憂適聖意而慰聖衷故通篇命意專以愆和所由爲主委曲轉伏叚叚致意焉觀於疏末所陳啓發宣暢談辯藥石等語其精神所注命脈所貫可知已妄求媚合探索過深不覺濫越之歸自抵無嚴之誅實情如此而已何敢一毫粧撰以添罔上之律乎若如言者所云云則奚但渠一身臠解有餘雖十口累累幷就殄滅猶不足以少贖其窮凶極惡矣此尤渠所以魂驚骨戰至冤至痛只願剖腔出心以謝同廷大抵渠性旣狂率識則頑劣而受恩無際遭知逾實感激之情更不識有高厚報答之念恒不分於水火故慮犯大何淵鑑孔昭恐陷非義亡父遺戒果然今番疏語屢犯必誅之罪窮山默檢血淚盈前喪魂失魄之擧決非常性所出而夫誰恕之復誰憐之聖明臨上曲垂哀矜惟玆淑問視同輕囚而初供迷荒錯輸在外之款再招惶遽未暴哀痛之悃仁天必欲全活而赤子自甘入井猶徐加誅任其從容而今而後實無遺恨此世此恩將何少酬惟願速死庶待來生而已渠之罪犯一言以蔽萬死無惜云李明淵之所犯何如而其所納供滿紙胡亂全沒嚴畏究厥所爲萬萬痛駭此與尋常罪囚有異不可以曾經侍從論請刑推得情敎以所供果若所料不問可知爲李明淵抱如許冤枉沸懣之情爲一生坑坎刀俎之物覆盆無照幽谷不春在乎翔走喙息之微尙欲各遂其性矧兹明淵官以諫名一言速禍置之不屈不伸不生不滅之中任渠鳴暴無階使予造化莫施則草野之視朝廷後人之視今時謂何等世界乎明淵疏入之日已有設言於故相而出場結梢之徐遲至今者蓋有俟於激而鳴者熄平陂者還他平陂渠被誣受衊之端今因可控之會一一直說出款款眞情足令人一讀一涕雖有織貝哆侈十百輩洗舊瘢而覓隱疪終當歸於不見信之科哿矣明淵於是乎絳巿之戮六日而蘇活一不辜其恩重保一世家其事大而比之於言者之擭免鬼關豈不誠尤重且大永有辭焉者哉不在多言明淵特放應敎除授令政院牌招入直
정조 21년 · 강
遞差應敎韓用鐸
정조 21년 · 목
敎曰應敎窠旣有李明淵除授之命而時任應敎之不參於諡號之坐事未前聞其時欲爲處分而未果當該應敎韓用鐸遞差以存館中故事
정조 21년 · 강
承旨李儒慶成鼎鎭陳疏乞收李明淵除職之命命遞差
정조 21년 · 목
疏略曰臣等卽伏見囚供判下者有除職之命相顧愕眙實不勝訝惑之至噫嘻此囚之疏救向時處分之兩罪人不可以今之一張自明之說有所掩覆也明矣朝廷之公議猶沸三司之聲討未已殿下遽施曲貸之恩旣放釋之不足又縻以華銜有若尋常無故者然臣等旣在出納之地聖敎之下雖不得不頒布而愚衷所激有不能自己兹敢略陳短章伏願亟收成命以嚴隄防仍治臣等不職之罪
정조 21년 · 강
校理尹悌東副修撰洪秀晚聯箚賜批仍命悌東等付標登瀛錄
정조 21년 · 목
批以見應敎李明淵之供語其所秉執非爾等所敢雌黃者況旣白脫其所收用卽當然底事不問曲直謄納出場以前箚語爾等之擧措有辱玉堂古有辱臺之罰若爲爾等設付標爾等之名於登瀛錄以爲忝其選者之戒
정조 21년 · 강
特補應敎李明淵桃源察訪
정조 21년 · 목
政院啓言應敎李明淵牌招入直事命下而肅拜之後謂有情勢終不入直事甚未安請推考警責敎以處義雖似太過情勢宜欲一伸然而旣承牌又肅命獨乃逡巡於入直以致深夜酬應揆以國綱不可無處分桃源察訪除授使之當日辭朝時任察訪遞付京職
정조 21년 · 강
命日次儒生殿講十六日爲之
정조 21년 · 강
承旨趙鎭寬李益運等陳疏請寢李明淵除職之命命原疏還給仍令納其告身而去
정조 21년 · 목
疏略曰昨日李明淵處分此何擧也前此請討之章辭已竭矣殿下天也請以天喩天道無私霜雪雨露各適其時而已何嘗霜不殺草雷不震妖曲費造化私覆一物使人大驚小怪如殿下今日之爲耶主辱臣死人臣之大節有罪必誅王者之大柄臣而無此則其罪同歸於辱君父君而非此則其失無間於殺不辜其不可一毫有蹉百世貽譏也明矣夫人臣進言無隱與無禮言雖近也心相遠也歷數千古語犯乘輿者何限而外借無隱之名內售無禮之習豈有如明淵者乎惟我殿下非不嚴於義理或大過於菲簿事關聖躬一味假借則彼明淵者正孟子所謂以言餂之也豈不甚於無將之誅哉此而不誅則其將人不人國不國而至精至微之義終至於糜爛而莫捄使我殿下艱辛做得二十年建極之苦心大業被他壞了言念及此寧不痛哭顧今國論鼎沸人心疑惑而近日處分一切反是金吾之再供三供任渠所爲玉署之一命二命惟上之意臣等竊不勝慨然憂歎且以所下判付言之殿下雖欲借重於大臣故相則以姻婭而首先請討端揆則以初筵而作爲先務未嘗有毫末參恕而聖敎及此使逝者寧不沫血待大臣豈非太簿乎乃若玉署聯名之箚至下辱臺之罰喉院在直之疏竝蒙遞差之命爲一罪竪箝制群下何若是之甚乎臣等竊恐從今以後大義不明國是靡定伏乞明淵之前後除命一傡還收快從輿論以嚴隄防焉敎以近俗於諸凡同異之跡許之以先病後瘳西京之篤厚何以加此此固喜消息獨於李明淵一人始疑於不當疑末又付之走坂之術而渠旣昭暴渠旣卞明之後一味齗齗拳踼交加豈非可笑之甚乎大抵明淵其心不回其人可取已自衆喙爭鳴之時明知其本情之相反昨日供語卽一明義錄序跋而卽渠自來腔血莫暴始暴之說也亦不可以先病後瘳言則此而攻斥是誠何心此兩承宣出入近密幾年能作明淵昨供中森嚴口法乎雖謂之明淵之罪人可也尙以何顏抗進聯疏乎每見此等習氣陟發太陽症而已原疏還給兩承宣皆令納其告身而去仍令該曹作窠待後政差代
정조 21년 · 강
承旨金履翼陳疏請寢李明淵除職之命命還給
정조 21년 · 목
疏略曰卽伏見判付則有時囚李明淵侈以館銜施以譴補之命噫渠之疏意閃忽叵測在廷臣僚莫不同聲致討而尙未蒙允群情憤菀已無可言今忽置之全釋之科殆若無故之人揆以刑政萬萬過當況且渠供遣辭與當初疏語多有牴牾疑眩之端固當累加盤詰得其情緖而今玆處分若是太遽臣不勝憂憤伏乞亟收成命明正典刑
정조 21년 · 강
副應敎朴載淳陳疏請寢李明淵除職之命命還給
정조 21년 · 목
疏略曰以李明淵之負犯罔赦而特授館銜繼有郵官之外補噫明淵一疏是何等至凶絕悖而乃殿下始也違衆論而曲加庇覆終焉屈王法而循例拿推曲費造化專出於爲渠之地而渠則依舊獰頑初供而還下再供而還下則其供語之愈肆悖口可知今者三供雖使異於初再此不過囚老生奸益見其可惡未見其可原豈可以此而遽然白放隨卽寵除殆若初無罪犯者然哉況渠抗顏隨牌無難出肅其縱恣無憚去愈甚矣伏乞亟寢成命施以當律焉
정조 21년 · 강
判義禁洪檍知義禁金載瓚李祖源同義禁徐邁修等聯疏請寢李明淵除職之命命還給
정조 21년 · 목
疏略曰李明淵放送除職之命臣等聚首愕眙萬萬驚憤噫明淵之疑亂大義厚誣聖躬之罪卽其一疏已成斷案而乃者視同輕囚平捧爰辭已是失刑臣等竊自期因此鉤覈得情獲施當律矣今其一供再供至於三供之後始生反身掉脫之計極口謊亂滿紙閃忽未見有一毫可原之端而今此全釋之命實是所未料者也伏乞亟收成命夬正邦憲焉
정조 21년 · 강
校理沈奎魯副校理李基讓朴崙壽等聯疏請寢李明淵除職之命命原疏還給仍命奎魯等遞差黜送江外
정조 21년 · 목
疏略曰卽伏聞關係莫重之罪囚全釋除職臣等未知此何擧也噫彼負犯何如而一番置對一番捧供殆若尋常輕囚之爲夫何聖明之世有此過中之擧耶義理之湮晦隄防之解弛誠非細憂伏乞亟收成命臣等治疏將上伏見入直僚臣箚批至有付標瀛錄之擧言事之臣雖或失於過激在聖上優容之道惟當奬許開納況此箚陳卽是公議殿下顧何爲摧折至此也臣等謂俄下之敎宜卽收還敎以此輩置之弘文館之故擧措之駭然有如此此疏何可賜批見李明淵之供乃敢爲此不可只施辱臺之律爲先遞差竝黜江外原疏投之館中
정조 21년 · 강
正言呂駿永陳疏請寢李明淵除職之命命還給